Moščino kultūra

Moščino kultūra – IV a. – VII a. archeologinė kultūra, pavadinta pagal 1888 m. N. Bulyčiovo tirtą Moščino piliakalnį prie Mosalsko, Kalugos sritis.

Arealas 
Moščino kultūra buvo paplitusi Rusijos Federacijos Kalugos, Oriolo ir Tulos srityse. Artima Juchnovo kultūrai.

Kultūra 
Moščino kultūros žmonės gyveno nedideliuose piliakalniuose, neįtvirtintose gyvenvietėse, stulpinės konstrukcijos pastatuose su atviru židiniu. Kartais naudodavosi Okos genčių paliktomis gyvenvietėmis. Vertėsi žemdirbyste, gyvulininkyste, amatais, juvelyrika – gaminti spalvoto emalio saulės ir mėnulio formos pakabučiai.

Mirusieji laidoti sudeginti. Manoma, Moščino kultūros gyventojų religiniai papročiai buvo artimi žemdirbių papročiams. Moščino kultūra priskiriama baltams – rytų galindų gentims). VIII a. Moščino kultūros žmones išstūmė viatičiai.

Šaltiniai 

Baltų archeologinės kultūros
Rusijos archeologija
Rytų baltai